Il-Gvern irċieva mas-6,000 talba ta’ ripatrijazzjoni mingħand barranin li jinsabu Malta u jixtiequ jerġgħu lura lejn pajjiżhom. Il-parti l-kbira tat-talbiet saru minn ċittadini ta’ pajjiżi barra mill-Unjoni Ewropea. Fl-isfond tal-pandemija mistenni jissokta l-esodu ta’ persuni minn bosta pajjiżi li applikaw mal-Ministeru tal-Affarijiet Barranin biex jerġgħu lura f’pajjiżohom b’titjiriet sussidjati. Il-Ministeru qal mas-6,000 ruħ applikaw fi skema volontarja biex imorru lura f’pajjiżhom. Figuri mill-Ministeru tal-Affarijiet Barranin juru li għal din l-iskema li għalqet nhar il-Ħadd applikaw 5,500 adult u 650 minuri kemm minn pajjiżi mill-Unjoni Ewropea u pajjiżi li mhumiex tal-Unjoni Ewropea. 60% tal-applikazzjonijiet kollha saru minn ċittadini li mhux Ewropej. Il-Ministru Evarist Bartolo stqarr li hemm numru mdaqqas ta’ ħaddiema minn pajjiżi fl-Asja. L-ikbar sfida tagħna se tkun kif se naslu f’dawk il-pajjiżi li huma barra mill-Unjoni Ewropea mhux biss kwistjoni ta’ distanza iżda kwistjoni ta’ x’passi jkunu qed jieħdu huma dwar l-ajruporti. Il-Ministru Bartolo qal li s’issa bl-għajnuna tal-Minsiteru ntbagħtu 660 persuna f’pajjiżi tal-Unjoni Ewropea u 315 ruħ f’pajjiżi oħra Ewropej fosthom l-Albanija.